KIRJALLINEN KYSYMYS E-2759/99

esittäjä(t): Concepció Ferrer (PPE-DE) komissiolle

(18. tammikuuta 2000)

Aihe: Vapaakauppasopimusten alkuperäsäännöt

EU ja Meksiko saivat 25. marraskuuta päätökseen kahdenväliset neuvottelut, jotka johtavat kaikkien teollisuustuotteiden kaupan vapautumiseen vuonna 2007 ja maataloustuotteiden kaupan vapautumiseen vuonna 2010. Tämän sopimuksen tekeminen johtaa kuitenkin joihinkin myönnytyksiin ja poikkeuksiin, jotka liittyvät yhteisön alkuperäsääntöjen soveltamiseen. Euroopan tekstiili-, vaatetus- ja jalkineteollisuus vastustivat voimakkaasti näitä poikkeuksia, koska tuotteisiin, jotka EY:n määräysten mukaisesti ovat peräisin yhteisöstä, sovelletaan Meksikoon vietäessä edelleen rajoituksia, mutta meksikolaisiin tuotteisiin ei.

Samana päivänä EU:n/Mercosurin ja EU:n/Chilen ministerineuvostot käynnistivät virallisesti neuvottelut, joissa pyritään uusiin sopimuksiin assosioinnista ja kaupan vapauttamisesta, ja pääsivät kompromissiin kokousaikataulusta, rakenteesta ja noudatettavasta menettelystä.

Voiko komissio vahvistaa, että Mercosurin kanssa käytävien neuvottelujen jotka ovat laajavaikutteisemmat kuin Meksikon kanssa käydyt neuvottelut tapauksessa komissio aikoo toimia eri tavalla kuin Meksikon kanssa ja vastustaa yhteisön määräyksistä poikkeavien alkuperäsääntöjen noudattamista?

Voiko komissio Mercosur-sopimuksen puitteissa ja mahdollisten tulevien vapaakauppasopimusten osalta vahvistaa, että se ei aio tehdä muita poikkeuksia, jotka merkitsevät alkuperäsääntöjen määrän kasvua assosioituneiden maiden määrää vastaavasti, mikä johtaisi teollisuuden taholla sekaannukseen ja olisi ristiriidassa yhteisön lainsäädännön yksinkertaistamispyrkimysten kanssa?

Pascal Lamyn komission puolesta antama vastaus

(21. helmikuuta 2000)

Meksikon kanssa käytävissä neuvotteluissa vapaakauppasopimuksesta päästiin lopulliseen sopimukseen marraskuussa 1999. Sopimus on komission mielestä tasapainoinen, kattava ja myönteinen yhteisön etujen kannalta. Lopullista lähestymistapaa, jota noudatettiin tietyissä kysymyksissä Meksikon kanssa käytyjen neuvottelujen aikana, ei voida välttämättä pitää ennakkotapauksena muissa neuvotteluissa. Kaikki neuvottelut ovat erilaisia, ja niitä on arvioitava tapauskohtaisesti. Etuuskohteluun oikeuttavista alkuperäsäännöistä komissio korostaa, että Meksiko on hyväksynyt suurimman osan yhteisön yhtenäistetyistä alkuperäsäännöistä. Meksikon tapauksessa on tehty kompromisseja, mutta niiden ohella on aina päätetty välineistä, joilla varmistetaan yhteisön taloudellisten toimijoiden pääsy markkinoille.

Mercosurin kanssa käytävissä assosiaatiota koskevissa neuvotteluissa komission tavoitteena on päästä sopimukseen, joka on tasapainoinen, kattava ja muodostaa yhtenäisen sitoumuksen. Hyväksyttyjen neuvotteluohjeiden mukaisesti komissiota on kehotettu neuvottelemaan sellaisten alkuperäsääntöjen käyttöön ottamisesta, jotka ovat yhteisön ehdottaman yhteisön ulkopuolisiin maihin sovellettavien etuuskohteluun oikeuttavien alkuperäsääntöjen yhdenmukaistamista koskevan mallin mukaiset. Neuvotteluissa Mercosurin kanssa tehtävästä alkuperäsääntöjä koskevasta pöytäkirjasta otetaan täysimääräisesti huomioon yhteisön edut kauppasuhteissa kyseisen alueen kanssa. Tällä hetkellä on vielä liian aikaista arvioida Mercosurin kanssa alkuperäsääntöjen käyttöönotosta käytävien neuvottelujen kehitystä.

Yhteisön ja Mercosurin välillä käytäviä kahdenvälisiä neuvotteluja käsittelevän komitean ensimmäinen kokous järjestetään vuoden 2000 maalis-huhtikuussa Buenos Airesissa, ja siellä käsitellään ainoastaan yleisiä asioita. Periaatteessa kahdenvälisiä neuvotteluja käsittelevä komitea ja siihen liittyvät tekniset

ryhmät ja alaryhmät kokoontuvat kolmesti vuodessa Maailman kauppajärjestön WTO:n neuvottelujen sekä Amerikkojen vapaakauppa-alueen FTAA:n neuvottelujen edistymiseen liittyvän aikataulun mukaisesti. Ei ole mahdollista arvioida, kuinka kauan Mercosurin kanssa käytävät neuvottelut kestävät.